# Gimnazija Šentvid

Prušnikova 98, Ljubljana

Aktiv profesoric kemije

Šol. l. 2020/21

**NAČRT OCENJEVANJA ZNANJA PRI PREDMETU KEMIJA**

1. **Minimalni standardi znanja**

Minimalni standardi znanja so opredeljeni z Učnim načrtom za kemijo: splošna gimnazija (obvezni predmet 210 ur, matura 140 + 35 ur); predmetna komisija Andreja Bačnik ... [et al.]. - Ljubljana: Ministrstvo za šolstvo in šport: Zavod RS za šolstvo, 2008.

Standardi znanja definirajo raven zahtevnosti pričakovanih dosežkov. Vsebinski definirajo, *kaj* morajo dijaki vedeti in znati narediti. Izvedbeni definirajo *kako dobro* morajo učenci opraviti svoje delo. Standardi znanj za posamezno oceno so v skladu z osnovnimi vsebinskimi, procesnimi in odnosnimi cilji, in sicer po vsebinskih sklopih za splošna znanja (1. – 3. letnik), posebna znanja (4. letnik) in kroskurikularne povezave (modul 3. letnik), kakor so opredeljeni v Posodobljenem učnem načrtu za gimnazijo (april 2008) in Letnem delovnem načrtu aktiva učiteljev kemije. V učnem načrtu so dosežki dijakov opredeljeni kot procesna in vsebinska znanja. Pričakovani dosežki izhajajo iz zapisanih ciljev, vsebin in kompetenc.

Pri procesnih znanjih pričakujemo, da dijak/dijakinja pri posameznih učnih sklopih glede na izbrane in izvedene dejavnosti pri pouku:

• obvlada izbrane eksperimentalne tehnike;

• potek in rezultate oziroma opažanja samostojnega eksperimentalnega dela ali demonstracij­skih poskusov argumentirano predstavi;

• zna uporabljati zbirke modelov za sestavljanje spojin in razume submikroskopske prikaze;

• zna uporabljati različne vire za pridobivanje podatkov (poljudno strokovna literatura, medmrež­je, zbirke podatkov …) in predstavljati lastne izdelke (seminarske naloge, projektno delo itd.);

• pri opisovanju pojavov, procesov in zakonitosti uporablja osnovno kemijsko strokovno termi­nologijo;

• ima odgovoren odnos do uporabe snovi, sposobnost in pripravljenost zavzetega, odgovorne­ga in utemeljenega ravnanja za zdravje in v okolju (kemijska varnost).

Pri vsebinskih znanjih pričakujemo, da dijak/dijakinja pri posameznih učnih sklopih obvlada *splošna* znanja, ki so opredeljena z navedenim učnim načrtom.

1. **Oblike, roki in načrtovanje ocenjevanja.** Preverjanje in ocenjevanje znanja je ustno in pisno (pouk, eksperimentalno delo). Ocenjujemo tudi učne liste, seminarske naloge, eksperimentalne vaje, projektno-sodelovalno delo ter naloge v spletni učilnici. Upoštevamo tudi sodelovanje dijakov in preverjamo opravljene domače naloge, ki jih *lahko* ocenimo. **Če dijak nima domače naloge, profesorica *lahko* ustno preveri in oceni njegovo znanje. S tem stavkom, s katerim so dijaki seznanjeni, je tako spraševanje napovedano.**

* Ustno ocenjevanje je napovedano v vseh oddelkih in se praviloma izvede enkrat v šolskem letu.
* Termini pisnega ocenjevanja bodo določeni najkasneje do 14. februarja. Dijaki od 1. do 3. letnika pišejo do tri redna pisna ocenjevanja znanja letno, ne upoštevajoč pisnih testov za izboljševanje ocen. Pred vsakim pisnim ocenjevanjem je ena šolska ura namenjena preverjanju znanja dijakov. Domača naloga pred pisnim preverjanjem je obvezna. Pri interdisciplinarnem tematskem sklopu (ITS) v 3. letniku (35 ur) načrtujemo eno pisno ocenjevanje znanja in oceno seminarske naloge. Pri izbirnem predmetu v 4. letniku ocenjujemo pisno največ petkrat.
* Dijak je neocenjen, v kolikor ni pridobil ocene pri pisnem ocenjevanju znanja posameznega vsebinskega sklopa.
* Dijak je negativen, v kolikor ni popravil negativne pisne ocene posameznega vsebinskega sklopa.

1. **Merila pisnega in ustnega ocenjevanja**

Pri poučevanju upoštevamo priporočilo učnega načrta, da ocenjujemo le splošna znanja, ki so opredeljena kot znanja, potrebna za splošno izobrazbo, in so namenjena vsem dijakom/dijakinjam, zato jih mora učitelj obvezno obravnavati. Posebna znanja oz. dodatna ali poglobljena znanja pa obravnavamo glede na zmožnosti in interese dijakov/dijakinj (v nižjih letnikih ne ocenjujemo) ter praviloma v 4. letniku in pri pripravah na tekmovanje.

3.1 Pregled oblik in kriterijev ocenjevanja

50 – 62 % zadostno

63 - 77 % dobro

78 - 89 % prav dobro

90 – 100 % odlično

* + Če dijak pred zaključkom pouka popravlja dve negativni oceni, ju popravi s pisnim testom, pri katerem mora doseči najmanj 55 % možnih točk.
  + V kolikor dijak (1. – 3. letnik) pri rednem pisnem ocenjevanju doseže do 2 % manj kot je zapisano na testu v kriteriju ocenjevanja, ima možnost ustnega zagovora za višjo oceno, o čemer se dogovori s profesorjem. Če je na testu naloga, s katero lahko dijak dobi dodatne točke, nima možnosti zagovora za višjo oceno.
  + Dijak lahko popravlja negativne ocene iz več vsebinskih sklopov s preglednim pisnim testom v skladu z dogovorom s profesorjem.
  + V 4. letniku dijaki popravljajo negativne pisne ocene z naslednjim rednim pisnim testom.
  + Dijak popravi ustno nezadostno oceno z ustno ali pisno pozitivno oceno, pisno pa le s pisno pozitivno oceno oz. z ustnim ocenjevanjem, kadar se tako dogovori z učiteljem.
  + Dijak v konferenčnem obdobju ni dosegel pozitivne ocene, če ima dve pisni negativni oceni, ne glede na to, če ima eno ustno oceno pozitivno.
  + Dijaku se ob koncu pouka zaključi pozitivna ocena iz predmeta kemija, če je bil uspešen pri ocenjevanju znanja iz vseh obveznih vsebin, ki so predpisane z veljavnim učnim načrtom.

1. **Eksperimentalne vaje** ocenjujemo ustno in/ali pisno. Pred vajo dijake seznanimo z načinom ocenjevanja njihovega dela.

**4.1 Oblike in načini ocenjevanja eksperimentalnih vaj**

Pri ocenjevanju vaj upoštevamo:

* varnost pri delu (dijak mora po zakonu o varstvu pri delu imeti zaščitno haljo, za ostala zaščitna sredstva (očala, rokavice,…) poskrbimo v šoli),
* natančnost pri izvedbi (pravilnost rezultatov, sprotno vpisovanje sprememb, kontrola reakcijskih okoliščin,…),
* spretnost izvajanja poskusov in organizacija dela (aktivnost dijaka v skupini, izvedba v predpisanem času),
* zbiranje, urejanje in analiza podatkov (pravilno izpolnjene tabele s podatki, narisani grafi,…)
* urejeno zapisano poročilo z ustreznimi ugotovitvami, ki se nanašajo na zaključke iz prejšnje alineje,
* odgovori na dodatna vprašanja,
* rešitve dodatnih računskih nalog,
* ustno preverjanje zgoraj navedenih in izpolnjenih kriterijev.

V 4. letniku ali v 3. letniku (če vaja šteje kot maturitetna) upoštevamo naslednja področja ocenjevanja:

* poznavanje teoretičnih osnov vaje,
* načrtovanje eksperimentalnega dela in upoštevanje pravil kemijske varnosti,
* spretnost pri delu v laboratoriju z izvedbo in zapisom meritev,
* urejanje in analiza podatkov,
* argumentirano oblikovanje zaključkov.

**4.2 Merila ocenjevanja eksperimentalnih vaj**

Kadar ocenjujemo poročila, upoštevamo delež pravilnih odgovorov. Kriterij za oceno je enak kot pri pisnem ocenjevanju.

Na vaje morajo priti dijaki pripravljeni, kar pomeni, da poznajo osnovne pojme eksperimentalne vaje. Ko napovemo datum eksperimentalne vaje, obenem napovemo tudi verjetnost ustnega preverjanja. Pri nekaterih vajah dijaki poročajo o svojem delu in rezultatih ostalim sošolcem in poročilo je lahko enakovredno ustni oceni. Eksperimentalne vaje so sestavni del pouka kemije, zato je učna vsebina zastopana v rednem ustnem in pisnem ocenjevanju znanja. Vaje ocenjujemo glede na predelano in utrjeno snov.

1. **Vrste in potek izpitov**

Dijak lahko opravlja predmetni, dopolnilni in popravni izpit. Dijak opravlja predmetni izpit, če hitreje napreduje ali izboljšuje končno oceno iz predmeta (3. oziroma 4. letnik). Dopolnilni izpit opravlja dijak, ki do konca pouka pri predmetu ni pridobil potrebnega števila ocen in ob koncu pouka »ni ocenjen«. Popravni izpit opravljajo dijaki, ki so bili ob koncu pouka ocenjeni z oceno »nezadostno«.

Predmetni in dopolnilni izpit sta v pisni in ustni obliki.

Popravni izpit je za dijake 4. letnika v pisni in ustni obliki. Dijak lahko pristopi k ustnemu delu izpita, če na pisnem delu doseže vsaj 45 % možnih točk. Za dijake od 1. do 3. letnika je popravni izpit le v ustni obliki. Na vsakem izpitnem listu so tri vprašanja, ki pokrivajo večino učne vsebine glede na UN za posamezen letnik. Dijak izvlečeni listek lahko zamenja le enkrat. Na ustni izpit se pripravlja 15 minut, odgovarja pa največ 20 minut. Učitelj izpraševalec lahko postavlja dodatna vprašanja, ki pomagajo k bolj objektivni oceni dijaka.

Aktiv kemije